
SKCH: Spoločná púť charít spojí pracovníkov a dobrovoľníkov na hore Butkov
Bratislava, 17. september 2026 – Slovenská katolícka charita (SKCH) spojí 18. septembra 2026 niekoľko stoviek svojich zamestnancov, dobrovoľníkov a spolupracovníkov na tradičnej Spoločnej púti charít. Tento rok sa stretnú v skalnom sanktuáriu Božieho milosrdenstva na hore Butkov, kde sa spoločne zastavia, poďakujú za svoju službu a načerpajú silu do ďalšej práce s ľuďmi v núdzi.
Púť je pre charitnú rodinu príležitosťou na spoločnú modlitbu, stretnutie a povzbudenie. Ľudia, ktorí počas roka pomáhajú druhým v sociálnych službách, zdravotníctve, v komunitách, sa na jeden deň stretávajú mimo svojich pracovísk, aby boli spolu.
Program sa začne o 8.45 hod. pobožnosťou krížovej cesty. Slávnostnú svätú omšu o 10.30 hod. bude celebrovať žilinský biskup a prezident Slovenskej katolíckej charity Mons. Tomáš Galis. Svätú omšu bude možné sledovať aj prostredníctvom vysielania TV LUX. Podujatie pripravila Slovenská katolícka charita v spolupráci s Diecéznou charitou Žilina.
„Sme veľmi radi, že sa naša charitná rodina môže každý rok stretnúť na jednom mieste. Púť je pre nás príležitosťou zastaviť sa, poďakovať za všetko, čo sa nám podarilo a zároveň načerpať silu do služby, ktorá je často náročná. Každý deň stoja naši zamestnanci a dobrovoľníci pri ľuďoch, ktorí prežívajú ťažké životné situácie. Aj preto je dôležité, aby sme sa dokázali stretnúť, povzbudiť a pripomenúť si, prečo túto službu robíme,“ hovorí riaditeľ Slovenskej katolíckej charity Filip Macák.
Po svätej omši bude pre účastníkov pripravený program venovaný histórii a duchovnému významu pútnického miesta. Popoludní vystúpi zbor SHEMA. Súčasťou programu bude aj tradičné oceňovanie vybraných zamestnancov charít z celého Slovenska, ktorí svojou dlhoročnou alebo mimoriadnou službou prispievajú k pomoci ľuďom v núdzi.
Deň zakončí spoločná modlitba Korunky Božieho milosrdenstva.
Kontakt pre médiá:
Lucia Páleníková, PR manažérka, 0910 852 267, palenikova.pr@charita.sk

